**Obrazloženje**

**Nacrta Programa** **zaštite divljači za površine izvan lovišta na području Općine Sirač**

Zakonska osnova za donošenje ovog Programa sadržana je u članku 47. i 48. Zakona o lovstvu (»Narodne novine«, broj 99/18, 32/19, 32/20) i članku 32. Statuta Općine Sirač (»Županijski glasnik Bjelovarsko-bilogorske županije«, broj 19/09, 06/10, 03/13, 01/18, 03/21).

Programom zaštite divljači za površine izvan lovišta na području Općine Sirač nastoji se utvrditi osnovne podatke o položaju, granicama, kao i ukupna površina zemljišta na kojemu se ne ustanovljuje lovište, te njegova struktura.

Program zašite divljači u sebi sadržava i procjenu brojnog stanja divljači koja stalno, sezonski ili povremeno boravi na površinama izvan lovišta ili preko njih prelazi, uvjete zaštite prirode, mjere zaštite divljači, mjere za sprječavanje šteta od divljači, način brige o drugim životinjskim vrstama te prikaz potrebnih financijskih sredstava za provedbu.

Program zaštite divljači za Općinu Sirač vrijedi od 01. travnja 2022. godine do 31. ožujka 2032. godine, a izradila ga je Lidija Vrbas Balder, ovlaštena inženjerka šumarstva, djelatnica Poljoprivredne zadruge Skočaj koja je registrirana i licencirana za izradu lovnogospodarskih planova (broj licence 1063).

 Na Program izdana je suglasnost Ministarstva poljoprivrede, KLASA: UP/I-323-03/22-02/56, URBROJ: 525-10/610-22-4 od 07. srpnja 2022. godine.

Program zaštite divljači za površine izvan lovišta na području Općine Siračpredstavlja opći akt koji se sukladno Zakonu o pravu na pristup informacijama (Narodne novine, broj 25/13, 85/15, 69/22) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Nositelj izrade Programa zaštite divljači za površine izvan lovišta na području Općine Sirač je Općina Sirač, Općinski načelnik.

Savjetovanje s javnošću započet će internetskom objavom nacrta Programa zaštite divljači za površine izvan lovišta na području Općine Sirač na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Programa zaštite divljači za površine izvan lovišta na području Općine Sirač uputit će se na donošenje Općinskom vijeću Općine Sirač.